《申夫人挽词》
宋代·郭印

凤去鸾随事可伤，唯传妇道式闺房。
紫箫吹月元同上，宝剑凌波亦并藏。
南涧苹馀空自老，北堂萱在为谁芳。
幸哉有子遵遗计，外氏犹能谨祭尝。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。